

[image: Forsidebillede af bogen ”Neurodivergent og misforstået“]







Forord


Formålet med denne bog er udelukkende at skabe en bedre forståelse af autisme, da det generelt er et meget misforstået område. Jeg er uddannet social- og sundhedsassistent og har på trods af min alder en bred erfaring indenfor social- og specialpsykiatrien samt 9 års erfaring fra privaten. Bogen her vil altså både indeholde faglig, evidensbaseret viden og erfaringer til at understøtte den.


At være nært relateret til en autist kan være en rutsjebanetur, og der vil være dage, hvor du føler dig utilstrækkelig, fordi de ting, der virkede i går, ikke virker i dag, men det gør dig ikke til en dårlig forælder. Du kan risikere at blive mødt fordømmende eller at skulle lytte til, at folk forsøger at give råd om opdragelsen. ‘’Bærer du dit barn sådan igennem livet, lærer h*n aldrig at klare sig selv’’. Faktum er bare, at det ikke kunne være meget længere fra sandheden, da autister har brug for, at forældrene mærker efter og sætter grænsen som det gode forbillede, når de ikke selv kan. Det forbillede, der anerkender, at deres ressourcer er meget skiftende fra dag til dag. Det, de kunne i går, kan de altså ikke nødvendigvis i dag – og det er helt okay. Bogen her er skabt som et redskab, både så forældrene kan føle sig forstået, men lige så meget så der kommer mere fokus på området og mere tillid til, at forældrene kender deres barn bedst og altså ikke har brug for tilnærmelser i en i forvejen sårbar situation. Det er en bog, som tydeliggør maskering, opstreger tegnene og fortæller, hvad du som forælder kan gøre for at hjælpe dit barn med at lære sig selv at kende, og desuden lærer børnene, at de ikke behøver at ændre sig selv for at blive inkluderet.


’Jeg har indgået et samarbejde med Pernille Hebsgaard, som blev diagnosticeret med atypisk autisme som voksen. Hendes daglige arbejde samt erfaringer fra egen hverdag er derfor i nogen grad inddraget og videreformidlet i bogen. For hende er det tydeligt, hvor vigtig en støttende opvækst er både før, under og efter at der blev sat ord på, hvorfor hun følte sig anderledes.


‘’Min mor og stedfar tvang mig aldrig til noget, hverken hvad angik mad eller at deltage i sociale aktiviteter, som jeg havde svært ved. De afleverede mig i skolen, på trods af at der kun var 10 minutters gang. De holdt mig i hånden, til jeg var 11 år gammel, når jeg skulle sove, og kæmpede for min trivsel i skolen, på trods af at ingen lyttede, og alle bare pegede fingre af dem. De lagde tøj frem til mig indtil teenageårene. De rummede mig og bevarede roen både på de gode og dårlige dage, de var der for mig hver eneste dag og er det endnu. Uden dem var jeg uden tvivl ikke kommet så langt, som jeg er i dag, da jeg rigtig ofte følte mig misforstået og ekskluderet igennem min skolegang og mit voksenliv. De forstod mig. Det var i mødet med en omverden, der netop ikke rummede mig, at min maskering begyndte, hvor jeg tilpassede min adfærd for ikke at fremstå anderledes. Dét har jeg arbejdet på i mange år at aflære, da jeg mener, at vi autister har ret til at være os selv – præcis som alle andre. Vi må gerne være her. Det er vigtigt, vi er her. Verden har brug for, at vi er her’’.


Pernilles ord om samarbejdet


Kære læser. Dét du nu skal til at læse, er en bog der er med til at sætte fokus på autismens divergerende udtryk og særlige overlevelsesmekanismer der kan opstå når autistiske børn ikke mødes som de fantastiske små skabninger de er. Meget af indholdet vil du kunne genkende hvis du kender til det materiale jeg udarbejder eller har hørt mig tale til et foredrag. Det tager nemlig i høj grad afsæt i mine erfaringer og min viden, og den har Victoria været så sød at videreformidle til jer – krydret med hendes egne indsigter.


Bogen er især et godt værktøj til dig der står som forælder til et autistisk barn og ønsker at forstå barnets adfærd samt at kunne sætte ord på den over for fagprofessionelle. Den er særligt relevant for dig der har et barn hvor omgivelserne ikke kan se, at der er tale om autisme. Samtidig er bogen en vidunderlig anerkendelse af både børn og forældre. Den understreger at man som forælder kender sit barn bedst og gør det godt. Den beskriver autisme som en anderledeshed der netop intet er galt med, hvorfor børnene naturligvis er præcis som de skal være – noget jeg personligt synes er vigtigt at formidle.


Jeg vil afslutningsvis gerne takke Victoria for hendes overskud, så dette blev muligt. Denne bog kommer til at gøre en forskel for mange, det er jeg slet ikke i tvivl om.










Autisme generelt


Årsagerne til autisme er komplekse og ikke fuldt ud forstået endnu, men forskning peger blandt andet på genetiske og miljømæssige faktorer. Man mener dog at de miljømæssige faktorer ikke direkte forårsager autisme men udgør en større sandsynlighed hos dem, der allerede har en genetisk prædisposition. I bogen her, tages der afsæt i at autisme ikke er noget man udvikler, men at det derimod er medfødt. Den genetiske kompleksitet forklarer for eksempel, hvorfor autisme manifesterer sig så forskelligt fra person til person, og understreger behovet for en individualiseret tilgang til både diagnose og behandling. Det er vigtigt her at understrege at autisme hverken skyldes dårlig opdragelse eller dårlige forældreevner som der ellers i tidligere tider har været en udbredt forståelse af.


Autisme er en neurologisk anderledeshed, hvilket vil sige, at mennesker med en autismediagnose har en hjerne, der divergerer fra det typiske; de er det, man kalder neurodivergente. Som autist har man en anderledes kommunikationsform, særlige præferencer i forbindelse med socialisering, et unikt sanseapparat og behov for forudsigelighed. Autister kan være glade ved konkretiseringer og meningsgivende aktiviteter, have besvær med hentydninger, tager typisk ting bogstaveligt og har måske en anden fysisk måde at udtrykke sig på. Autister trives typisk bedst i mindre støjende miljøer med mennesker, de er trygge ved, og helst ikke for mange af dem ad gangen. Nogle sanseindtryk kan gøre fysisk ondt, hvorimod man med andre ikke kan få nok. Mennesker med autisme berøres ofte let af tanker og følelser, værdsætter at have styr på, hvad der skal ske, hvordan, hvor længe og hvorfor, og bryder sig ikke om, når planer eller rutiner laves om. Autister overvældes let af indtryk, kan have svært ved at bearbejde og adskille input, samt har brug for mere tid i flere sammenhænge. De kan opleve mange misforståelser og er massivt på overarbejde i hverdagen, fordi de tænker, handler, føler og oplever verden anderledes end andre mennesker.


Livet som autist kan være særligt overvældende, fordi verden ikke er indrettet til at tackle og rumme sådanne problematikker, og det er typisk i mødet med dén verden, at udfordringerne opstår. Dette er årsagen til, at autister har brug for nogle anderledes hensyn indimellem, og da de ikke altid bliver mødt og set for dem, de er, udvikler de kompenserende strategier for nemmere at kunne indgå i det sociale samspil og i kommunikative henseender. Her begynder maskeringen.

